JY LEES NOU NET IN HG: Minki en Clare oor ‘rugbymanne’ en glans
Clare Wiese-Wentzel en Minki van der Westhuizen smeul voor ons kamera. Foto: SJ Van Zyl.
Clare en Minki is al amper ’n dekade boesemvriendinne en afstand het nog nooit in die pad van hul vriendskap gestaan nie.
Hulle weet wat hulle wil hê en kry dit gewoonlik, verklap die vroue wat so voor die kamera smeul byna in een asem. Die een flits daardie glimlag wat haar al op 16 ’n gesogte model gemaak het, en wie se spontane en warm TV-persoonlikheid oraloor harte vermurwe.
Die ander een straal van die selfvertroue. Sy is die glansryke dogter van die magnaat Christo Wiese, ’n voormalige prokureur, en sy maak deesdae ook voor die TV-kameras opgang.
Boonop is Minki van der Westhuizen (34), voormalige aanbieder van die kykNET-reeks Boer Soek ’n Vrou, en Clare Wiese-Wentzel (35), aanbieder van Mooimaak met Clare Wiese-Wentzel op kykNET, al amper ’n dekade lank boesemvriendinne.
En hier sien ons nou die beeldskone blondine en brunet vir die eerste keer saam op ’n voorblad – ’n dubbele dosis skoonheid en talent. Toe ons in die fotograaf SJ van Zyl se ateljee in Milnerton, Kaapstad, instap, voel ons dadelik die kameraadskap in die lug.
’n Toegeneentheid is tussen die twee vriendinne wat elke dan en wan ’n drukkie deel. “Jy steel nou weer die beste kant,” skerts Clare terwyl hulle saam voor die kamera rondbeweeg.”
“Clare is skreeusnaaks. Sy bring humor by amper alles in,” sê Minki en lag uitbundig.
Minki en Clare is byna 'n dekade lank vriendinne. Foto: SJ Van Zyl
Deesdae kry sy minder tyd vir ’n mooimaaksessie soos vandag. Sy en manlief Ernst Joubert (38), ’n oudkaptein van die Goue Leeus-rugbyspan, het op 16 Maart vanjaar hul derde dogtertjie, Elsa, verwelkom.
En met haar twee ouer sussies, Katerien (5) en Elise (4), is dit ’n vrolike gewoel in hul huis op Stellenbosch. “Dis ’n lekker bederf om ’n bietjie gegrimeer te word, veral saam met so ’n goeie maatjie,” sê Minki.
Clare en Minki het mekaar in 2009 ontmoet toe ’n gemeenskaplike vriendin hulle in Kaapstad by die Italiaanse restaurant Bacini’s aan mekaar voorstel. “Sy was so borrelend en spontaan,” vertel Clare oor haar eerste indruk van Minki.
“Ek onthou nog dat jy Italiaans met die eienaar gepraat het. Ek het in daardie oomblik ’n girl crush op jou gehad,” terg Clare. “Dit was baie sexy. Ek het gedink: Dit is nie net ’n boeremeisie van Durbanville dié nie; sy is internasionaal ook!” Minki lag oor dié herinnering.
“Jy het letterlik die paar Italiaanse woorde gehoor wat ek kan sê.” Minki het in die verlede modelwerk in die Italiaanse stad Milaan gedoen en ’n paar basiese woorde geleer. “Toe ek Clare die eerste keer sien, het dit my dadelik opgeval hoe plat op die aarde sy is,” vertel Minki. “Ek het onmiddellik by haar aanklank gevind.”
In 2010 is hulle vir ’n somervakansie van son, see en kuier na die suide van Frankryk. Hulle het by ’n vriendin, Kim Kennedy, suster van Donna en Shari, aangesluit wat toe op ’n skip in die omgewing gewerk het.
Donna was voorheen aan die sy van die sanger Dozi en is eindelik met die gewese Blou Bul Wim Meyer getroud. Shari was eers die Springbok AJ Venter se nooi.
Sy het later met Ferdinand Rabie van Big Brother uitgegaan en was ook baie goeie vriende met die gevalle Paralimpiese held Oscar Pistorius. “Kim het ons nog in die kusstad Antibes na ’n ondergrondse kroeg geneem waar die akteur Johnny Depp altyd uithang wanneer hy daar kuier,” onthou Clare.
“Sy het al die beste kuierplekke geken omdat sy daar gewerk het.”
Later in dieselfde jaar het Minki se pad met Ernst s’n gekruis en sy het aan die einde van 2010 sak en pak Engeland toe verhuis, waar hy toe nog vir die Engelse rugbyklub Saracens uitgedraf het.
Minki en haar man, die oudrugbyspeler Ernst Joubert. Foto: Instagram/@minkivanderwesthuizen
Die jare wat hulle op verskillende vastelande gewoon het, het Clare en Minki eerder nader aan mekaar gebring as wat dit hulle van mekaar weggedryf het. Clare se paspoort wemel van die stempels.
Frankryk, Italië, Singapoer, Turkye, China, Egipte, Amerika, Hongkong, Thailand, Brasilië . . . “Ek het haar altyd in Londen ontmoet wanneer sy Engeland besoek het,” onthou Minki.
“Dit was vir my so lekker, want daar in die verte was dit vir my ’n stukkie huis en Afrikaans.” Clare onthou hoe hulle saam in die hartjie van Londen rondgewandel het.
A post shared by Minki vd Westhuizen (@minkivanderwesthuizen) on Feb 4, 2015 at 7:21am PST
“Ek is beslis iemand wat beter een-tot-een floreer,” vertel Minki.
“Ek is nie so lief vir groot groepe wanneer dit by my hartsvriendinne kom nie. Ons twee het baie kosbare alleentye in Engeland gehad en mekaar regtig goed leer ken.”
En toe breek Minki en Ernst se troue op 8 Junie 2012 in die Boland aan – ’n aand wat nie net Minki nie, maar ook Clare se hele lewe verander het. Dis die aand wat sy die oudkaptein van die Haaie Marco Wentzel (39) ontmoet het: die aantreklike lang man met wie sy in 2016 op ’n multimiljoenrandgeleentheid op haar pa se spogwynplaas Lourensford op Somerset-Wes getroud is.
Dit was so hittete of Marco het nie die gastelys na Minki en Ernst se troue gehaal nie. Hoewel hy en Ernst destyds albei in Engeland rugby gespeel het, was hulle in verskillende spanne en nog nie so goed bevriend nie.
“Marco was op hul B-lys (mense wat moontlik op die gastelys kan kom as iemand anders kanselleer); ek op die A-lys,” lag Clare.
Hy het gelukkig die gastelys gehaal, en toe Clare hom op die troue ontmoet, het hulle die aand omgedans. “Kyk, hulle kon nie hul oë van mekaar af hou nie,” onthou Minki.
“Hulle was saam met my en Errie die laaste mense in die onthaalsaal.”
Clare en Marco het nommers uitgeruil en kort daarna gaan uiteet. Die afspraak was so geslaagd dat sy hom net nege dae later aan haar ouers voorgestel het, nogal op Vadersdag.
Clare het haar man, die oudkaptein van die Haaie Marco Wentzel, in 2008 op Minki en Ernst se troue ontmoet. Instagram/@clarewiesewentzel
Marco het in daardie stadium as kaptein vir die destydse London Wasps uitgedraf. Toe hy terug is Engeland toe, was die verlange so groot dat Clare in September 2012 vir drie maande by hom in sy woonstel ingetrek het. In dié tyd was die twee vriendinne gereeld saam langs die rugbyveld in Engeland.
Hulle onthou veral een bitterkoue dag toe die twee mans in hul lewe se rugbyspanne mekaar op Twickenham in Londen gepak het. Minki en Clare het die koue met hul warmste jasse trotseer.
“Die een skree toe vir die een span; die ander vir die ander span,” lag Clare.
Wanneer hulle vandag terugdink, is dit vir albei lekker om te sien hoe die ander sedert hul ontmoeting gegroei het.
How is this for a #tbt @pakapakaofficial ?? Absinthe Bar, Antibes 2010. #youngandsingle ??
A post shared by Minki vd Westhuizen (@minkivanderwesthuizen) on Aug 4, 2016 at 6:51am PDT
“Toe ek Minki leer ken het, was sy ’n tipiese jong, enkellopende vrou in die sin dat sy sorgeloos was. Nou is haar lewe baie meer gevestig. Dis natuurlik omdat sy ’n man en drie dogtertjies het wat haar hele wêreld is.”
Clare het nog as prokureur by ’n regsfirma in Kaapstad gewerk toe hul paaie die eerste keer kruis. Kort hierna het sy bedrywig geword met haar eie eksklusiewe juwelierswarereeks, Paka Paka, en het sy ook die vermaakwêreld betree.
“Ek weet sy wou nog altyd in die televisiebedryf werk, so dis vir my lekker om te sien hoe sy nou haar droom uitleef,” sê Minki.
Die Jouberts woon sedert hulle aan die einde van 2015 na Suid-Afrika teruggekeer het op Stellenbosch.
Clare en Marco, ’n sakeman en ook die voorsitter van ’n diamantmaatskappy, Trans Hex Group, het weer ’n herehuis in Clifton met ’n prentjiemooi uitsig oor die Atlantiese Oseaan.
“Selfs al sien ons mekaar deesdae minder, is dit asof ons mekaar heeltyd gesien het wanneer ons wel weer by mekaar uitkom,” verduidelik Minki. Of dit nou vir ’n braai, ’n koffieafspraak of net ’n boodskap is “om te hoor hoe dit gaan”, dis altyd spesiaal wanneer hulle tyd saam deurbring, laat albei hoor.
“Ons kan baie openlik praat oor dieper dinge,” vertel Clare.
“Dit gaan nie net alles oor grimering en handsakke nie. Wanneer ek kwesbaar of onseker oor iets voel, sal ek nooit daarvan wegskram om Minki daarvan te vertel nie. Ek weet sy sal my nie oordeel nie en is altyd aan my kant.”
Minki se ma, Carien van der Westhuizen, het onlangs die kleingoed by die huis opgepas toe die vriendinne saam met hul mans vir ’n naweekwegbreek by Clare se pa se wildsplaas in die Kalahari gekuier het.
#Kalahari #weekend #liefde #soulfood @minkivanderwesthuizen
A post shared by Clare Wiese-Wentzel (@clarewiesewentzel) on Nov 12, 2017 at 1:24pm PST
“Ek het gehoop ek sal haar iewers aansteek met die kinders,” sê Minki. Clare lag: “Dit kom nader.” Sy en Marco wil binnekort met ’n gesin begin. Die twee se mans kom ook baie goed oor die weg. “Hulle is albei rugbymanne; daarom het hulle baie gemeenskaplike vriende en altyd baie om oor te gesels,” sê Minki.
Die twee vriendinne het nog nooit met mekaar meegeding nie en gun mekaar net sukses in die vermaakbedryf. Toe Mooimaak, waarin vroue ’n radikale gedaantewisseling ondergaan, nog net in die beplanningsfase was, het Clare Minki al daarvan vertel.
“Sy het toe al vir my gesê dat daar vir elkeen ’n plekkie in die son is,” onthou Clare. “Ek bewonder Minki daarvoor dat sy so ’n ongelooflik nice mens gebly het ten spyte van die roem. “Sy is nie die yskoningin met ’n beter-as-jy-persoonlikheid nie.
Sy is net tevrede en gelukkig met wie sy is en dis hoekom mense so met haar identifiseer.” Minki sluit by haar aan.
“Jy is weer baie meer in beheer en hands-on as ek. Ek sal dikwels net glo vir die beste en is soms te ontspanne.”
Clare beaam dat sy die lewe perfeksionistieser benader en hoë standaarde stel. “Ek het ’n tipe A-persoonlikheid. Party mense noem dit dalk ’n bossy pants; ander ’n leier, maar ek hou daarvan om gefokus en in beheer te wees.”
Dis asof Elsa nog altyd net daar moes wees, borrel Minki oor die nuutste toevoeging tot hul gesin. “Sy bring soveel vreugde in ons huis en ons is almal dol oor haar.” Sy sê Ernst, wat nou die hoof is van die Stellenbosch Akademie vir Sport se rugbyinstituut, gee ‘raakvatterpa’ ’n nuwe betekenis.
“Dis vir my heerlik om te sien hoe dol ons dogtertjies oor hom is en hoe sag, lief en beskermend hy teenoor hulle is.” Clare geniet dit “om Minki in mamma-mode te sien.
Dis die ding van Minki: Sy is so vriendelik en borrelend, maar sy vat nie nonsens nie. Ek dink te veel ouers gee deesdae te vinnig toe en kinders ken nie meer daardie outydse maniere waarmee ons grootgemaak is nie.
ie twee vriendinne kan baie saam lag, maar ook net soveel oor dieper dinge gesels. Foto: SJ Van Zyl
“Ons deel baie soortgelyke waardes. Ons het albei grootgeword in Afrikaanse huise en as lede van die NG Kerk, waar ons sekere maniere aangeleer het.”
Al was dit kleintyd Clare se droom om ’n televisieaanbieder te wees, is dit veral vir haar spesiaal om te sien hoe haar program ook ander mense se drome bewaarheid.
“Dit gee mense hoop en help hulle om liefde vir hulself te kweek,” sê sy oor die reeks wat tans vir ’n tweede seisoen op kykNET uitgesaai word. Om ma te wees is Minki se “gunstelingding op aarde”, maar sy geniet ook nog tussendeur haar werk vir die kykNET-joernaalprogram Kwêla.
“Dis ’n dag se skiet en ek doen dit dikwels in die omliggende omgewing.”
Boer Soek ’n Vrou was ’n ander storie. Sy moes gedurig reis en was dikwels weke aaneen weg van die huis. Sy sien daarna uit om vanjaar as kyker voor die kassie in te skuif wanneer dié reeks se 11de seisoen op 18 Oktober begin.
“Ek is nuuskierig om te sien of die boere liefde vind.” Voor die twee ná die onderhoud groet, sluit Clare af: “Ja, die lewe gaan tog oor die liefde.” En dis ’n gevoel wat duidelik in dié vriendskap oorloop.
‘Dit gaan nie net alles oor grimering en handsakke nie’
Wie eet die meeste?
“Beslis ek,” antwoord Clare, wat veral lief is vir braai. Minki stem nie saam nie. “Nee, my meisie, ek kán eet.” Rys, vleis en aartappels is haar gunsteling. “Ek dink ek eet meer, maar Minki is geseën met ’n vinnige metabolisme,” stry Clare. “Ek kyk net na ’n stukkie brood, dan sit ek ’n paar kilogram aan.”
Wie het die meeste geduld?
“Ek het nie geduld nie,” erken Minki. Dis ook nie haar sterkste punt nie, voeg Clare by. Wie is die sosiale vlinder? Minki: “In dié stadium Clare. Ek sal enige sosiale geleentheid vermy om eerder saam met my kinders te wees.”
Wie van julle hou die meeste van inkopies?
“Dis baie gelyk,” sê Minki. Clare verduidelik: “Ons is albei gek daaroor om saam na goed in die winkels te gaan kyk en het dikwels dieselfde smaak. Dis lekker.”
Wie is die beste kok?
Clare: “Minki maak baie lekker kos en doen dit ook baie meer gereeld as ek. Ek kook seker net twee keer per jaar, maar wanneer ek wel kos maak, is dit baie lekker.”
Wie vat die langste om gereed te maak?
Clare: “Seker ek; my hare gee my baie moeilikheid. Ek sukkel met die volume.”
Stilis: Mari Groenewald; stilis se assistent: André Lammers; hare: Jeanette Genis; grimering: Monique du Toit; Clare– Swart bloes, Country Road; swart broek, Karen Millen; skoene, Steve Maden; Minki – wit hemp, Country Road; wit broek, Karen Millen; swart hemp, Country Road; swart broek, H&M.
Meer oor: clare wiese-wentzel| minki van der westhuizen| vriendskap| mooimaak| foto's
PRAGFOTO: Kyk net hoe groot is Minki se baba Elsa!